Arhiepiscopia Romano-Catolică București (ARCB) a depus la Direcția Națională Anticorupție o plângere penală împotriva Primarului General Sorin Oprescu, a oamenilor de afaceri Dragoș Bîlteanu și Ioannis Papalekas, cât și a unor angajați ai Primăriei Municipiului București. În plângerea depusă, aceştia sunt acuzaţi de apartenență la un grup infracțional organizat, iar funcționarii publici și de abuz în serviciu, referitor la refuzul de a pune în executare hotărârea judecătorească de desființare a clădirii ilegale Cathedral Plaza și de a proceda la demolarea imediată a acesteia și la refacerea parcului public existent anterior. Primarul General al Capitalei și Municipalitatea anunță însă că procedurile referitoare la Cathedral Plaza se desfășoară în conformitate cu prevederile legale, la acest moment existând mai multe proceduri judiciare în derulare, de finalitatea lor depinzând atât realizarea demolării clădirii cât și modalitatea efectivă în care această demolare se poate realiza.

„Grupul infracțional urmărește cu consecvență obținerea unui câștig material de circa 70 milioane euro, echivalent al valorii estimate a clădirii ilegale (conform informațiilor din piață), prin menținerea acesteia în ființă și eventuala sa punere în funcțiune, astfel încât aceasta să poată fi valorificată ulterior”, declară ARCB în plângerea penală.

"Conform sentinței civile nr. 2520/28.06.2012 pronunțată de Tribunalul Dâmbovița, Primarul General al Capitalei este obligat să emită actul administrativ de demolare a construcției construită ilegal în vecinătatea Catedralei Sf. Iosif. Însă până la formularea plângerii penale, acesta nu a înţeles să desfăşoare nici un act material de desfiinţare, nici măcar parţială, a clădirii auto-intitulate Cathedral Plaza.

Singurul demers legal îndeplinit de Sorin Oprescu a fost emiterea, la 8 luni după decizia irevocabilă, în septembrie 2013, a unei hotărâri privind „Efectuarea unei expertize tehnice în vederea stabilirii modalităților de desființare a construcției imobil de birouri Cathedral Plaza, estimarea costurilor și determinarea impactului asupra clădirilor aflate în vecinătate”.

Primăria Capitalei nu a avut prevăzute în bugetul municipiului pe anii 2013, 2014, 2015 sumele aferente demolării propriu-zise, invocându-se tot felul de motive neîntemeiate sau chiar aberante (de exemplu, că prin desființarea construcției ilegale, s-ar dărâma Catedrala Sf. Iosif) prin care să se justifice refuzul de a-și îndeplini obligațiile legale, se arată în plângerea penală depusă la DNA în 20 martie", se precizează într-un comunicat de presă remis de Arhiepiscopia Romano-Catolică București, redacției B365.ro.

În opinia ARCB, la nivelul Primăriei Municipiului București "s-a format un grup infracțional organizat, asociat cu Ioannis Papalekas și Dragoș Bîlteanu, cei care au creat un circuit financiar funcțional, în paralel, la Bucureşti şi la Nicosia, prin care banii de la SIF-urile româneşti au fost spălați prin SIF-uri cipriote și reinvestiți în proiecte imobiliare din România. Se observă faptul că și în cazul de față, izvorul banilor este amplasat la Nicosia, respectiv la societatea SIOMA COMPANY LIMITED.

Gruparea a cuprins treptat persoane influente, din diverse sfere ale vieții sociale, acestea desfășurând activități prin care au obținut autorizarea ilegală, iar în prezent blochează desființarea acestei construcții.

Scopul urmărit de acest grup este de a favoriza beneficiarul Millennium Building Development SRL (MBD), de a putea valorifica la preţul de 70 milioane euro clădirea ilegală, acţiunile concertate ale proprietarului actual (cel de faţadă, în spate fiind grupul Papalekas-Bîlteanu) şi ale Primarului General vizând o eventuală intrare în legalitate a clădirii, deşi legislaţia actuală interzice o astfel de posibilitate. Pentru a-şi asigura succesul operaţiunilor de blocare a desfiinţării construcţiei, Primarul Oprescu şi MBD au făcut chiar şi o rocadă a avocaţilor, fiecare punând la dispoziţia celuilalt casele de avocatură cu care lucrau anterior".

"ARCB a pus la dispoziţia DNA documentele care atestă aspectele invocate în plângerea penală, inclusiv reprezentarea MBD şi a PMB de către casa de avocatură Zamfirescu, Racoți & Partners, a documentelor care dovedesc prezentarea unei realităţi false de către funcţionarii publici în faţa instanţelor de judecată, a refuzului de desfiinţare a construcţiei şi este aptă să ofere date şi informaţii concrete legate de modificarea radicală a actelor şi faptelor Primarului General odată cu preluarea clădirii Cathedral Plaza de către omul de afaceri Papalekas", se mai precuzează în comunicatul ARCB.

Răspunsul Primăriei Capitalei

"Primarul General al Capitalei și Municipalitatea doresc să aducă la cunoștința publică faptul că procedurile referitoare la Cathedral Plaza se desfășoară în conformitate cu prevederile legale, la acest moment existând mai multe proceduri judiciare în derulare, de finalitatea lor depinzând atât realizarea demolării clădirii cât și modalitatea efectivă în care această demolare se poate realiza.

Astfel precizăm că Primarul Municipiului București a solicitat proprietarului construcției să demareze procedurile legale în vederea desființării construcției încă din anul 2011, însă acest act a fost atacat în fața instanței de contencios administrativ de proprietarul construcției S.C. MILLENIUM BUILDING DEVELOPMENT S.R.L. Judecata acestui dosar a fost suspendată până la soluționarea irevocabilă a dosarului având ca obiect solicitarea S.C. MILLENIUM BUILDING DEVELOPMENT S.R.L. de obligare a Primarului Municipiului București să emită actul administrativ final reprezentat de Autorizația de Construire pentru intrarea în legalitate a construcției ”Cathedral Plaza”. Acest din urmă dosar se află încă pe rolul Tribunalului București, nefiind pronunțată o sentință în cauză.

Pe de altă parte, menționăm că pe rolul instanțelor judecătorești se află un dosar având ca obiect contestarea executării silite a Sentinței nr. 2520/28.06.2012 pronunțată de Tribunalul Dâmbovița precum și un dosar prin care s-a solicitat instanței să lămurească dispozitivul Sentințe nr 2520/28.06.2012, nici unul dintre aceste dosare nefiind soluționat irevocabil până la această dată, acestea fiind numai câteva dintre litigiile declanșate în legătură cu imobilul Cathedral Plaza.

Separat de aceste litigii, Municipalitatea a realizat demersuri în vederea efectuării unei expertize tehnice de specialitate, expertiză absolut necesară înainte de efectuarea oricărui demers efectiv privitor la demolarea imobilului.



Subliniem că demolarea unei clădiri precum și aducerea la îndeplinire a unei hotărâri judecătorești nu se pot face decât cu respectarea dispozițiilor legii. Faptul că soluționarea acestor litigii se întinde pe o perioadă mai lungă de timp nu este, în nici un caz, un aspect imputabil autorității publice ci ține efectiv de realizarea actului de justiție și de asigurarea respectării drepturilor tuturor părților implicate.

Primarul General al Capitalei îsi exprimă încă o dată dezaprobarea cu privire la tipul de comunicat de presa emis de Arhiepiscopia Catolica, caracterizat de prezentarea incompleta a situatiei de fapt și afirmații nejustificate și denigratoare.

Primarul General asigura ca soarta Cathedral Plaza va fi tranșată cu respectarea stricta a legii și a hotărârilor instantelor judecătorești".





Etichete: Arhiepiscopia Romano-Catolică București, CAthedral Plaza